b'\n_START_ARTICLE_\nRiver City Ransom\n_START_SECTION_\nJuoni\n_START_PARAGRAPH_\nPelin juoni on tyypillinen 1980-luvun videopelille: Pelin p\xc3\xa4\xc3\xa4pahis Slick ja h\xc3\xa4nen v\xc3\xa4kivaltaiset jengins\xc3\xa4 ovat vallanneet River Cityn kaupungin ja kidnapanneet toisen p\xc3\xa4\xc3\xa4hahmon, Ryanin, tytt\xc3\xb6yst\xc3\xa4v\xc3\xa4n Cyndin. J\xc3\xa4ljelle j\xc3\xa4\xc3\xa4v\xc3\xa4 ainoa vaihtoehto on se, ett\xc3\xa4 p\xc3\xa4\xc3\xa4henkil\xc3\xb6iden Alexin ja Ryanin (Japanissa nimill\xc3\xa4 Kunio ja Riki) on raivattava tiens\xc3\xa4 l\xc3\xa4pi River Cityn ja taisteltava jengej\xc3\xa4 vastaan, pelastaa Cyndi ja lopulta voittaa itse p\xc3\xa4\xc3\xa4pahis Slick._NEWLINE_Alkuper\xc3\xa4isess\xc3\xa4 japaninkielisess\xc3\xa4 versiossa vanhat kilpailijat Kunio ja Riki p\xc3\xa4\xc3\xa4tt\xc3\xa4v\xc3\xa4t yhdist\xc3\xa4\xc3\xa4 voimansa pelastaakseen Reihou-koululaisten kaappaaman Rikin tytt\xc3\xb6yst\xc3\xa4v\xc3\xa4n Mamin.\n_START_SECTION_\nPelaaminen\n_START_PARAGRAPH_\nPeli seuraa suoraa reitti\xc3\xa4 alusta loppuun, jolta ei voi poiketa. Alueilla voi kuitenkin liikkua vapaasti, ja vihollisia vastaan ei v\xc3\xa4ltt\xc3\xa4m\xc3\xa4tt\xc3\xa4 tarvitse j\xc3\xa4\xc3\xa4d\xc3\xa4 taistelemaan. Peliss\xc3\xa4 on monia pomotaisteluita (my\xc3\xb6s vapaaehtoisia), joista suurin osa t\xc3\xa4ytyy voittaa ett\xc3\xa4 pelin tarina etenee. Itse pelaaminen koostuu l\xc3\xa4hinn\xc3\xa4 jengil\xc3\xa4isten ja pomojen kanssa taistelemisesta ja heilt\xc3\xa4 saatavan rahan ker\xc3\xa4\xc3\xa4misest\xc3\xa4. Rahaa taas voi k\xc3\xa4ytt\xc3\xa4\xc3\xa4 ostoskeskuksien kaupoissa ostamalla ruokaa ja muuta tavaraa, joita k\xc3\xa4ytt\xc3\xa4m\xc3\xa4ll\xc3\xa4 hahmo kehittyy vahvemmaksi tai oppii uusia taistelutekniikoita._NEWLINE_River City Ransomissa on oman aikansa toimintapeliksi paljon puhetta, my\xc3\xb6s viholliset sanovat yleens\xc3\xa4 jotain taisteluissa ja varsinkin heid\xc3\xa4n kuolinhuutonsa "BARF!" on noussut koko pelin tavaramerkiksi.\n_START_SECTION_\nLokalisointi\n_START_PARAGRAPH_\nPeli\xc3\xa4 on lokalisoitu l\xc3\xa4nsimaihin._NEWLINE_Kun Downtown Nekketsu Monogatari julkaistiin Amerikassa ja Euroopassa Nintendo Entertainment Systemille nimill\xc3\xa4 River City Ransom ja Street Gangs, pelin ulkoasuun tehtiin muutoksia, ett\xc3\xa4 se n\xc3\xa4ytt\xc3\xa4isi enemm\xc3\xa4n l\xc3\xa4nsimaiselta. Huomattavin muutos on pelihahmojen vaatetus. Japanissa hahmoilla on koulupuvut, l\xc3\xa4nsimaissa farkut ja T-paita. My\xc3\xb6s rahayksikk\xc3\xb6 vaihdettiin jenist\xc3\xa4 dollariksi. River City Ransom EX -peliss\xc3\xa4 hahmojen ulkon\xc3\xa4k\xc3\xb6\xc3\xa4 ei en\xc3\xa4\xc3\xa4 vaihdettu, ja ne n\xc3\xa4ytt\xc3\xa4v\xc3\xa4t samoilta kaikkien alueiden versioissa.\n_START_SECTION_\nParannellut versiot\n_START_PARAGRAPH_\nParanneltuja versioita pelist\xc3\xa4 on julkaistu Sharp X68000:lle, PC Enginelle ja Game Boy Advancelle._NEWLINE_Sharp X68000 -versio oli grafiikoiltaan l\xc3\xa4hes samaa tasoa kuin NES-versio, mutta lis\xc3\xa4si peliin uusia pomotaisteluita ja alueita. PC Enginell\xc3\xa4 peli taas sai uudistetut grafiikat ja \xc3\xa4\xc3\xa4net. N\xc3\xa4iss\xc3\xa4 molemmissa oli mukana my\xc3\xb6s \xc3\xa4\xc3\xa4nin\xc3\xa4yttely\xc3\xa4. N\xc3\xa4m\xc3\xa4 kaksi julkaistiin vain Japanissa._NEWLINE_Vuonna 2004 julkaistiin River City Ransom EX Game Boy Advancelle. T\xc3\xa4m\xc3\xa4 peli julkaistiin my\xc3\xb6s Amerikassa. Se toi mukanaan muutamia uudistuksia, mutta joitain ominaisuuksia (kuten moninpeli) poistettiin. Huomattavin uusi ominaisuus on tehokkaamman koneen mahdollistama siirtyminen parempilaatuisiin grafiikoihin ja \xc3\xa4\xc3\xa4niin (ei kuitenkaan \xc3\xa4\xc3\xa4nin\xc3\xa4yttely\xc3\xa4, kuten PC Enginell\xc3\xa4 ja Sharpilla). Koska moninpeli puuttuu, pelaaja pystyy saamaan mukaansa enimmill\xc3\xa4\xc3\xa4n nelj\xc3\xa4 tietokoneen ohjastamaa hahmoa helpottamaan taisteluita. Taistelutekniikoita, joita hahmo voi oppia, on nyt my\xc3\xb6s huomattavasti enemm\xc3\xa4n kuin NES-versiossa.\n_START_SECTION_\nJatko-osa\n_START_PARAGRAPH_\nVaikka Japanissa Kunio-kun -pelisarjassa julkaistiin muutamia muita beat \'em up -tyyppisi\xc3\xa4 pelej\xc3\xa4, pelille ei julkaistu suoraa jatko-osaa. Vuonna 2011 japanilainen Miracle Kidz julkisti pelin nimelt\xc3\xa4 Downtown Nekketsu Monogatari 2, jonka oli tarkoitus olla virallinen jatko-osa. Pelin kehitys kuitenkin keskeytettiin vuonna 2012.\n_START_SECTION_\nRiver City Ransom: Underground\n_START_PARAGRAPH_\nSyyskuussa 2013 kanadalainen kehitt\xc3\xa4j\xc3\xa4 Conatus Creative ilmoitti olevansa kehitt\xc3\xa4m\xc3\xa4ss\xc3\xa4 pelille virallisesti lisensoitua jatko-osaa nimelt\xc3\xa4 River City Ransom Underground. Projektille haettiin rahoitusta Kickstarter-palvelussa ja se p\xc3\xa4\xc3\xa4si tavoitteeseensa. Useiden lykk\xc3\xa4yksien j\xc3\xa4lkeen peli julkaistiin helmikuussa 2017 Windowsille, Macille ja Linuxille Steam-jakelualustan kautta._NEWLINE_Undergroundin graafinen ilme k\xc3\xa4ytt\xc3\xa4\xc3\xa4 NES-tyylist\xc3\xa4 pikseligrafiikkaa alkuper\xc3\xa4isen pelin tapaan, kuitenkin parannelluilla animaatioilla ja muilla uusilla ominaisuuksilla. Pelin tarina sijoittuu 25 vuotta alkuper\xc3\xa4isen pelin j\xc3\xa4lkeen, ja my\xc3\xb6s hahmojen ulkon\xc3\xa4k\xc3\xb6 on muuttunut sen mukaisesti. Peli on tarkoitettu jatko-osaksi nimenomaan l\xc3\xa4nsimaiselle lokalisoidulle River City Ransomille, ja siten pysyy erill\xc3\xa4\xc3\xa4n japanilaisesta Kunio-kun -juonijatkumosta. Pelattavina hahmoina ovat Alex, Ryan ja useita uusia hahmoja. Peli tukee nelj\xc3\xa4n pelaajan moninpeli\xc3\xa4.'